Rozhodnutie Komisie
z 3. mája 2000
nahradzujúce rozhodnutie 94/3/ES, ktorým sa vydáva zoznam odpadov podľa článku 1 písm. a) smernice Rady 75/442/EHS o odpadoch a rozhodnutie Rady 94/904/ES, ktorým sa vydáva zoznam nebezpečných odpadov podľa článku 1 ods. 4 smernice Rady 91/689/EHS o nebezpečných odpadoch
(oznámené pod číslom dokumentu C(2000) 1147)
(Text s významom pre EHP)
(2000/532/ES)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na smernicu Rady 75/442/EHS z 15. júla 1975 o odpadoch [1], zmenenú a doplnenú smernicou 91/156/EHS [2], a najmä na jej článok 1 písm. a),
so zreteľom na smernicu Rady 91/689/EHS z 12. decembra 1991 o nebezpečných odpadoch [3], a najmä druhý odsek jej článku 1 ods. 4,
keďže:
(1) Viaceré členské štáty oznámili niekoľko kategórií odpadov, ktoré, podľa ich názoru, prejavujú jednu alebo viac vlastností, uvedených v prílohe III k smernici 91/689/EHS.
(2) Článok 1 ods. 4 smernice 91/689/EHS vyžaduje, aby Komisia preskúmala oznámenia členských štátov s cieľom zmien a doplnkov zoznamu nebezpečných odpadov, stanovených rozhodnutím Rady 94/904/ES [4].
(3) Každý odpad zaradený do zoznamu nebezpečných odpadov musí byť začlenený aj do Európskeho katalógu odpadov, stanoveného rozhodnutím Komisie 94/3/ES [5]. V záujme prehľadnosti systému zoznamov a zjednodušenia existujúcich predpisov je vhodné vydať jeden zoznam spoločenstva, ktorý zlúči zoznam odpadov stanovený v rozhodnutí 94/3/ES a zoznam nebezpečných odpadov stanovený v rozhodnutí 94/904/ES.
(4) Komisii pri tejto úlohe asistuje výbor ustanovený v článku 18 smernice 75/442/EHS.
(5) Opatrenia stanovené v tomto rozhodnutí sú v súlade so stanoviskom, ktoré vyjadril vyššie uvedený výbor,
PRIJALA TOTO ROZHODNUTIE:
Článok 1
Prijíma sa zoznam v prílohe tohto rozhodnutia.
Článok 2
Ako nebezpečné sa klasifikujú odpady, ktoré majú jednu alebo viac vlastností uvedených v prílohe III k smernici 91/689/EHS a pokiaľ ide o H3 až H8, H10 [6] a H11 uvedenej prílohy, jednu alebo viac týchto vlastností:
- bod vzplanutia ≤ 55 °C,
- jednu alebo viac látok klasifikovaných [7] ako veľmi toxické v celkovej koncentrácii ≥ 0,1 %,
- jednu alebo viac látok klasifikovaných ako toxické v celkovej koncentrácii ≥ 3 %,
- jednu alebo viac látok klasifikovaných ako škodlivé v celkovej koncentrácii ≥ 25 %,
- jednu alebo viac korozívnych látok klasifikovaných ako R35 v celkovej koncentrácii ≥ 1 %,
- jednu alebo viac korozívnych látok klasifikovaných ako R34 v celkovej koncentrácii ≥ 5 %,
- jednu alebo viac dráždivých látok klasifikovaných ako R41 v celkovej koncentrácii ≥ 10 %,
- jednu alebo viac dráždivých látok klasifikovaných ako R36, R37, R38 v celkovej koncentrácii ≥ 20 %,
- jednu alebo viac látok známych ako karcinogény kategórie 1 alebo 2 v celkovej koncentrácii ≥ 0,1 %,
- jednu alebo viac látok toxických pre reprodukciu kategórie 1 alebo 2, klasifikovaných ako R60, R61 v celkovej koncentrácii ≥ 0,5 %,
- jednu alebo viac látok toxických pre reprodukciu kategórie 3, klasifikovaných ako R62, R63 v celkovej koncentrácii ≥ 5 %,
- jednu alebo viac mutagénnych látok kategórie 1 alebo 2, klasifikovaných ako R46 v celkovej koncentrácii ≥ 0, 1 %,
- jednu alebo viac mutagénnych látok kategórie 3, klasifikovaných ako R40 v celkovej koncentrácii ≥ 1 %.
Článok 3
Členské štáty môžu na základe dokumentárnych dôkazov, ktoré držiteľ nadobudol vhodným spôsobom, vo výnimočných prípadoch rozhodnúť, že určitý odpad, ktorý je uvedený v zozname ako nebezpečný, nemá niektorú z vlastností uvedených v prílohe III k smernici 91/689/EHS. Bez toho, aby bol dotknutý druhý odsek článku 1 ods. 4 smernice 91/689/EHS môžu členské štáty vo výnimočných prípadoch rozhodnúť, že odpad, ktorý je v zozname uvedený ako ostatný odpad, má jednu alebo viac vlastností uvedených v prílohe III k smernici 91/689/EHS. Členské štáty oznámia každý rok všetky takéto rozhodnutia Komisii. Komisia tieto rozhodnutia založí a preverí, či na ich základe nebude potrebné zmeniť a doplniť zoznam odpadov a nebezpečných odpadov spoločenstva.
Článok 4
Členské štáty prijmú opatrenia potrebné na dosiahnutie súladu s týmto rozhodnutím do 1. januára 2002.
Článok 5
S účinnosťou od 1. januára 2002 sa zrušuje rozhodnutie 94/3/ES a 94/904/ES.
Článok 6
Toto rozhodnutie je adresované členským štátom.
V Bruseli 3. mája 2000